Ego Matthias, electus Strengenensis, ab hac hora ut antea fidelis et obediens ero beato Petro sanctæque apostolicæ sedi Romanæ ac domino nostro domino Alexandro papæ VI suisque successoribus canonice intrantibus: non ero in consilio aut consensu vel facto, ut vitam perdant aut membrum, seu ut in illos manus violenter quomodolibet ingerantur vel injuriæ aliquæ inferantur quovis quæsito colore. Consilium vero, quod mihi credituri sunt, per se aut per nuncios, ad eorum damnum me sciente nemini pandam. Papatum Romanum et regalia sancti Petri adjutor eis ero ad retinendum et defendendum contra omnem hominem. Legatum apostolicæ sedis in eundo et redeundo honorifice tractabo et in suis necessitatibus adjuvabo. Jura, honores, privilegia et auctoritatem Romanæ ecclesiæ, domini nostri papæ et successorum prædictorum ampliare, defendere, augere et promovere curabo, nec ero in consilio, facto vel tractatu, in quibus contra ipsum dominum nostrum vel eandem Romanam ecclesiam aliqua sinistra vel præjudicialia eminentiarum, juris, honoris, status et potestatis eorum machinantur. Et si talia a quibuscunque procurari novero et tractari, impediam hoc pro posse et quantocius potero, commode significabo eidem domino nostro vel alteri, per quem ad ipsius notitiam pervenire possit. Regulas sanctorum patrum, decreta, ordinationes, sententias, dispositiones, reservationes, provisiones et mandata apostolica totis viribus observabo et etiam faciam ab aliis observari, hæreticos, schismaticos et rebelles domino nostro et successoribus prædictis pro posse persequar et impugnabo. Vocatus ad synodum veniam, nisi præpeditus fuero canonica præpeditione. Apostolorum limina, Romana existente curia citra singulis annis, ultra vero montes singulis bienniis visitabo aut per me aut per meum nuncium, nisi et apostolica absolvar licentia. Possessiones vero ad mensam meam pertinentes non vendam, neque donabo, neque impignorabo, neque de novo infeudabo vel aliquo modo abalienabo, etiam cum consensu capituli ecclesiæ meæ, inconsulto Romano pontifice. Sic me Deus adjuvet et hæc sancta Dei evangelia.